Santeri Koponen
Ura

Koponen on Jokipoikien kasvatti. Hän nousi kaudella 2012–2013 seuran C-nuorten kapteenistoon ja oli C-nuorten SM-sarjan runkosarjassa Jokipoikien tehokkain puolustaja tehopistein 12+16=28. Kaudella 2013–2014 Koponen oli seuran B-nuorten tehokkain puolustaja tehopistein 6+18=24. Kaudeksi 2014–2015 hän siirtyi Saimaan Pallon B-nuoriin, joiden varakapteenina Koponen toimi. Hän oli tehoilla 8+36=44 joukkueen paras syöttäjä ja jakoi sisäisen pistepörssin voiton Tomi Tiaisen kanssa. Koponen voitti koko B-nuorten SM-sarjan puolustajien piste- ja syöttöpörssin. Kaudella 2014–2015 hän nousi SaiPan A-nuorten varakapteeniksi ja voitti joukkueen sisäisen tehotilaston lukemalla +13.
Toukokuussa 2016 Koponen teki SaiPan 1+1-vuotisen SM-liigasopimuksen. Hän pelasi ensimmäisen miesten pääsarjaottelunsa Mestarien liigassa 4. syyskuuta 2016 ruotsalaista Luleå HF:ää vastaan. Koponen merkittiin SaiPan seitsemänneksi puolustajaksi. Ensimmäisen SM-liigaottelunsa hän sai tililleen 9. joulukuuta 2016 vieraissa Oulun Kärppiä vastaan. Koponen merkittiin SaiPan seitsemänneksi puolustajaksi ja hän jäi lopulta ilman jääaikaa. Koponen sai ensimmäiset peliaikansa SM-liigassa seuraavassa ottelussa 10. joulukuuta 2016 vieraissa Vaasan Sportia vastaan. Hän sai ottelussa jääaikaa 14.24 minuuttia. Liigauransa avausmaalin Koponen teki kahdeksannessa ottelussaan 21. tammikuuta 2017 vieraissa Porin Ässiä vastaan. Hän pelasi kauden aikana SM-liigassa kaikkiaan 25 runkosarjaottelua tehden yhden maalin. CHL:ssä otteluita kertyi yksi. Yli puolet kaudestaan Koponen pelasi kuitenkin vielä SaiPan A-nuorissa, joiden tehokkain puolustaja hän oli tehoilla 3+14=17. Helmikuussa 2017 Koponen pelasi yhden ottelun lainalla Mestis-joukkue Savonlinnan Pallokerhossa. Maaliskuussa SaiPa käytti hänen sopimuksessaan olleen option ja teki vuoden mittaisen jatkosopimuksen Koposen kanssa.
Kaudella 2017–2018 Koponen pelasi SaiPan SM-liigajoukkueessa neljä runkosarjaottelua ilman tehopisteitä. Hän pelasi suurimman osan kaudestaan seuran A-nuorissa, joiden tehokkain puolustaja Koponen oli tehopistein 6+21=27, joilla hän jakoi A-nuorten SM-liigan puolustajien pistepörssin yhdeksännen sijan Ilveksen Lassi Thomsonin kanssa. Koponen pelasi kauden aikana myös lainalla Mestiksen nousijajoukkue Imatran Ketterässä, jossa hän pelasi kauden loppuun ja sai tililleen 12 runkosarja- ja kaksi playoff-ottelua tehden kolme syöttöpistettä.
Kaudeksi 2018–2019 Koponen siirtyi vuoden mittaisella sopimuksella Mestis-joukkue Heinolan Peliittoihin. Hän oli tehoilla 4+18=22 joukkueen paras syöttäjä ja tehokkain puolustaja sekä toiseksi paras pistemies Roope Mäkitalon kanssa. Koponen jakoi koko Mestiksen puolustajien pistepörssin kahdeksannen sijan TUTO Hockeyn Mikke Levon ja IPK:n Saku Kinnusen kanssa. Toukokuussa 2019 hän teki Peliittojen kanssa vuoden mittaisen jatkosopimuksen. Kaudella 2019–2020 Koponen toimi joukkueen varakapteenina.
Kaudeksi 2020–2021 Koponen palasi vuoden mittaisella sopimuksella jatkamaan Mestis-uraansa kasvattajaseuraansa Joensuun Kiekko-Poikiin (ent. Jokipojat). Toukokuussa 2021 hän teki seuran kanssa vuoden mittaisen jatkosopimuksen. Kaudeksi 2021–2022 Koponen nimettiin Kiekko-Poikien varakapteeniksi. Hän oli joukkueen tehokkain puolustaja tehoilla 10+17=27, joilla Koponen jakoi koko Mestiksen puolustajien pistepörssin kahdeksannen sijan SaPKon Wiljami Kupiaisen kanssa. Hän voitti myös koko sarjan tehotilaston lukemalla +30, jonka myötä Koponen palkittiin Jari Hirsimäki -palkinnolla. Kesäkuussa 2022 hän teki JoKP:n kanssa vuoden mittaisen jatkosopimuksen.
Kaudeksi 2022–2023 Koponen nimettiin JoKP:n kapteeniksi. Hän oli joukkueen tehokkain puolustaja tehoilla 9+26=35, joilla Koponen sijoittui Mestiksen puolustajien pistepörssissä yhdeksänneksi.
Koponen siirtyi kaudeksi 2023–2024 vuoden mittaisella sopimuksella Puolan Polska Hokej Ligan GKS Katowiceen.